b'\n_START_ARTICLE_\nFranc Dolinar\n_START_SECTION_\n\xc5\xbdivljenjepis\n_START_PARAGRAPH_\nDolinar je leta 1939 kon\xc4\x8dal \xc5\xa1tudij teologije na TEOF v Ljubljani. Po posve\xc4\x8denju je postal prefekt v \xc5\xa0kofijskih zavodih v \xc5\xa0entvidu, vmes pa je do 1943 \xc5\xa1tudiral cerkveno zgodovino na pape\xc5\xa1ki univerzi Gregoriana v Rimu. Leta 1945 je od\xc5\xa1el v begunstvo, delal med drugim v Vatikanskem arhivu (od 1970) in bil od 1975 kanonik v baziliki Marije v Cosmedinu.\n_START_SECTION_\nDelo\n_START_PARAGRAPH_\nDolinar je \xc5\xbee kot dijak \xc5\xa0kofijske gimnazije pisal v glasilo Zveze katoli\xc5\xa1kih dijakov Mi mladi borci, pozneje pa je postal oster in dosleden nasprotnik komunizma. Veliko je objavljal v slovenskih revijah v Argentini (Meddobje, Glas Slovenske kulturne akcije, Sij slovenske svobode), ve\xc4\x8d njegovih \xc5\xa1tudij pa hranijo v zavodu Slovenik v Rimu. Izbor njegovih \xc4\x8dlankov, esejev in razprav je iz\xc5\xa1el v knjigi Slovenska katoli\xc5\xa1ka obzorja (Buenos Aires, 1990).'